Na temelju članka 14. Zakona o proračunu („Narodne novine“ broj 87/08, 136/12 i 15/15), članka 21. Statuta Međimurske županije („Službeni glasnik Međimurske županije“ broj 26/10, 4/13, 6/13 - pročišćeni tekst, 8/13, 6/14, 2/18 i 10/18 – pročišćeni tekst i 2/20) i članka 62. Poslovnika Skupštine Međimurske županije („Službeni glasnik Međimurske županije“ broj 26/10, 4/13, 6/13 - pročišćeni tekst, 6/14, 2/18 i 10/18 – pročišćeni tekst), Skupština Međimurske županije je na ­­­\_\_\_\_\_\_\_. sjednici, održanoj \_\_\_\_\_\_\_\_\_ 2020. godine, donijela

**O D L U K U**

**o izvršavanju Proračuna Međimurske županije za 2021. godinu**

1. **OPĆE ODREDBE**

**Članak 1.**

 Ovom Odlukom se uređuje struktura prihoda i primitaka, rashoda i izdataka Proračuna Međimurske županije za 2021. godinu (u daljnjem tekstu: Proračun), njegovo izvršavanje, način zaduživanja i davanja jamstva, upravljanje financijskom i nefinancijskom imovinom te prava i obveze korisnika proračunskih sredstava, župana, upravnih tijela u izvršavanju Proračuna Međimurske županije u 2021. godini.

**Članak 2.**

 U izvršenju proračuna primjenjuje se odredbe Zakona o proračunu.

**Članak 3.**

 Proračun se sastoji od općeg i posebnog dijela i plana razvojnih programa.

 Opći dio Proračuna sastoji se od Računa prihoda i rashoda i Računa financiranja.

 U Računu prihoda i rashoda iskazani su prihodi poslovanja i od prodaje nefinancijske imovine te rashodi poslovanja i za nabavu nefinancijske imovine dok su u računu financiranja iskazani primici od financijske imovine te izdaci za financijsku imovinu i otplatu kredita. Prihodi i primici proračuna moraju biti raspoređeni u proračunu i iskazana prema izvorima financiranja.

 Posebni dio sastoji se od plana rashoda i izdataka proračunskih korisnika iskazanih po vrstama i raspoređenih prema organizacijskoj, programskoj, funkcijskoj i ekonomskoj klasifikaciji, te po izvorima financiranja.

Plan razvojnih programa sastavlja se za trogodišnje razdoblje, a sadrži ciljeve i prioritete razvoja Međimurske županije prema Županijskog razvojnoj strategiji.

1. **IZVRŠAVANJE PRORAČUNA**

**Članak 4.**

 Župan je odgovoran za planiranje i izvršavanje Proračuna, prikupljanje prihoda i primitaka, njihovo uplaćivanje u Proračun, preuzimanje obveza, izdavanje naloga za plaćanje na teret proračunskih sredstava, izdavanje naloga za naplatu u korist proračunskih sredstava te zakonsko, svrhovito i učinkovito raspolaganje proračunskim sredstvima.

**Članak 5.**

 Stvarna naplata prihoda nije ograničena procjenom u Proračunu, a iznosi rashoda i izdataka utvrđeni u Proračunu su maksimalne svote.

 Sredstva se u Proračunu osiguravaju proračunskim i ostalim korisnicima koji su u njegovom Posebnom dijelu određeni za nositelje sredstava po pojedinim pozicijama.

 Proračunski i ostali korisnici mogu preuzimati obveze najviše do visine sredstava osiguranih u Proračunu.

Isplate iz Proračuna proračunskim i ostalim korisnicima doznačivat će se mjesečno prema njihovim zahtjevima srazmjerno postotku naplate prihoda i punjenju Proračuna.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Pročelnik upravnog tijela, odnosno osoba na koju je to pravo prenijeto, mora prije isplate provjeriti i potpisom potvrditi pravni temelj i visinu obveze koja proizlazi iz knjigovodstvene isprave te navesti poziciju Proračuna na teret koje se vrši plaćanje.

Naredbodavatelj za sve isplate na teret proračunskih sredstava je Župan.

**Članak 6.**

Pročelnici upravnih tijela odgovorni su županu za planiranje i izvršavanje Proračuna u dijelu koji se odnosi na djelokrug upravnog tijela kojim upravljaju.

Odgovornost za izvršavanje Proračuna županu jest odgovornost za preuzimanje i potvrđivanje obveza, izdavanje naloga za plaćanje na teret proračunskih sredstava te utvrđivanje prava naplate i izdavanje naloga za naplatu u korist proračunskih sredstava.

Rukovoditelj proračunskog korisnika odgovoran je za zakonito, učinkovito i ekonomično raspolaganje sredstvima u Proračunu raspoređenim za tog korisnika.

Pročelnik upravnog tijela ima pravo i obvezu nadzirati namjensko korištenje sredstava kod proračunskog korisnika koji obavlja djelatnost iz djelokruga upravnog tijela (u daljnjem tekstu: za kojeg je proračunski nadležan).

Ako se u tijeku izvršavanja Proračuna utvrdi da su sredstva Proračuna nepravilno korištena, korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena.

Odluku o umanjenju i obustavi doznake sredstava donijet će Župan, na prijedlog proračunski nadležnog upravnog tijela.

**Članak 7.**

Prihodi ustanova nad kojima Međimurska županija ima osnivačka prava i prihodi trgovačkih društava u vlasništvu Međimurske županije ostvareni od najma poslovnog prostora i ostali vlastiti prihodi smatraju se prihodima ostvarenim od obavljanja ostalih poslova vlastite djelatnosti.

Ustanove nad kojima Međimurska županija ima osnivačka prava i trgovačka društva u vlasništvu Međimurske županije nemaju obvezu uplaćivanja navedenih prihoda u Proračun, već se oni ustupaju tim proračunskim korisnicima. Izvješće o utrošku navedenih sredstava obvezne su podnijeti u godišnjem izvješću.

**Članak 8.**

Pravne osobe i ustanove u vlasništvu/suvlasništvu Županije kao i proračunski i ostali korisnici sredstava iz proračuna dužni su dostaviti Skupštini Međimurske županije izvješće o korištenju sredstava za prethodnu godinu.

**Članak 9.**

 Ukoliko se prihodi Proračuna ne naplaćuju u planiranim iznosima i planiranoj dinamici tijekom godine, prednost podmirivanja rashoda i izdataka Proračuna imat će tekuće otplate glavnice duga s pripadajućim kamatama, te rashodi za redovitu djelatnost upravnih tijela Županije.

**Članak 10.**

 Isplatu iz tekuće zalihe Proračuna odobrava Župan.

**Članak 11.**

 Za izvršavanje Proračuna u cijelosti je odgovoran Župan, koji u postupku izvršavanja Proračuna donosi provedbene akte.

 Odlukom Župana, u okviru dodijeljenih sredstava pojedinom proračunskom korisniku, iznimno je dopuštena preraspodjela utvrđenih sredstava na stavkama između pojedinog projekta, potprograma i programa.

 Župan će o izvršenoj preraspodjeli izvijestiti Skupštinu Međimurske županije prilikom donošenja prvih izmjena i dopuna Proračuna, a nakon posljednje izmjene i dopune u roku za podnošenje Godišnjeg izvještaja o izvršenju Proračuna.

**Članak 12.**

 Za potrebe sufinanciranja projekata Europske unije otvoreni su kunski i devizni podračuni.

Sredstvima na kunskim i deviznim podračunima namjenski raspolaže Župan.

1. **UPRAVLJANJE ŽUPANIJSKOM IMOVINOM, SREDSTVIMA ZA OBAVLJANJE**

**DJELATNOSTI, ZADUŽIVANJE I DAVANJE JAMSTVA, PRERASPODJELA SREDSTAVA**

**Članak 13.**

 Imovinu u županijskom vlasništvu čini sva financijska i nefinancijska imovina. Župan upravlja svom imovinom do visine ograničenja utvrđenih Zakonom i Statutom Međimurske županije.

Stanje financijske i nefinancijske imovine i obveza utvrđuje se godišnjim popisom.

Odluku o godišnjem popisu te imenovanju povjerenstva za popis donosi Župan.

**Članak 14.**

 Upravna tijela nadležna za pojedine djelatnosti obvezna su nadzirati rad i brinuti o racionalnom i zakonitom radu ustanova i trgovačkih društava kojima je Županija pretežiti vlasnik ili osnivač.

 Ista tijela dužna su izvještavati Župana i Županijsku skupštinu o radu i poslovanju pravnih osoba iz prethodnog stavka.

 Služba za unutarnju reviziju, na zahtjev Župana, može obaviti nadzor iz stavka 1. ovog članka.

**Članak 15.**

 Javna nabava roba, usluga i radova odvija se u skladu sa Zakonom o javnoj nabavi.

**Članak 16.**

 Zaduživanje i davanje jamstava provodi se do visine i na način propisan Zakonom o proračunu.

 Zaduživanje Županije na teret Proračuna u skladu s propisima, odobrava Skupština Međimurske županije na prijedlog Župana, a u skladu sa Zakonom o proračunu.

 Ugovor o zaduživanju zaključuje Župan.

 Odluku o davanju suglasnosti za zaduživanje i davanje jamstva pravnim osobama u županijskom vlasništvu, te ustanova čiji je Županija osnivač i većinski vlasnik donosi Skupština Međimurske županije, sukladno odredbama Zakona o proračunu.

**Članak 17.**

 Sredstva za plaće i ostala materijalna prava dužnosnika, službenika i namještenika upravnih tijela Međimurske županije isplaćivat će se u skladu s Pravilnikom o radu upravnih tijela i Službe za unutarnju reviziju te općim aktima Župana i Županijske skupštine.

**IV. PRIMJENA PRORAČUNSKOG RAČUNOVODSTVA,
     FINANCIJSKO-RAČUNOVODSTVENA KONTROLA I IZVJEŠTAVANJE**

**Članak 18.**

  Proračun i proračunski korisnici, ustanove Međimurske županije i vijeće nacionalnih manjina obavezni su primjenjivati sustav proračunskog računovodstva.

**Članak 19.**

  Kontrola poslovnih postupaka u pripremi i izvršavanju proračuna, praćenje primjene financijskih propisa, praćenje nastanka obveza, praćenje primjene sustava proračunskog računovodstva te poslovi financijskog izvještavanja, obavljaju se u Odsjeku za proračun i financije Međimurske županije.

Svi korisnici proračunskih sredstava obvezni su Odsjeku dati sve potrebne podatke, isprave i izvješća koja se od njih traže.

**Članak 20.**

  Odsjek izrađuje i dostavlja županu polugodišnji i godišnji izvještaj o izvršenju Proračuna u rokovima propisanim Zakonom o proračunu.

Župan podnosi polugodišnji i godišnji izvještaj o izvršenju proračuna Skupštini u rokovima propisanim Zakonom o proračunu.

Proračunski korisnici, ustanove Međimurske županije i vijeća nacionalnih manjina dužni su dostaviti godišnji izvještaj o poslovanju (ostvarenje financijskog plana i izvještaj o radu) proračunski nadležnom Upravnom odjelu, najkasnije u roku od sedam dana od isteka roka za predaju godišnjeg financijskog izvještaja utvrđenog važećim Pravilnikom o financijskom izvještavanju u proračunskom računovodstvu („Narodne novine“ broj 03/15, 93/15, 135/15, 2/17, **28/17, 112/18 i 126/19**).

Trgovačka društva u vlasništvu Međimurske županije dužna su dostaviti godišnji izvještaj o poslovanju (ostvarenje financijskog plana i izvještaj o radu) proračunski nadležnom Upravnom odjelu, najkasnije u roku od sedam dana od isteka roka za predaju godišnjeg financijskog izvještaja utvrđenog važećim Zakonom o računovodstvu.

**Članak 21.**

 Proračunski korisnici i ustanove Međimurske županije dužni su dostaviti polugodišnje i godišnje financijske izvještaje proračunski nadležnom Upravnom odjelu.

Nadležni Upravni odjel konsolidira financijske izvještaje iz stavka 1. ovoga članka za pojedine korisnike i dostavlja ga Odsjeku za proračun i financije Međimurske županije.

Odsjek za proračun i financije konsolidirani polugodišnji i godišnji financijski izvještaj za Proračun i proračunske korisnike i dostavlja ga nadležnoj instituciji u roku utvrđenim Zakonom.

1. **ZAVRŠNE ODREDBE**

**Članak 22.**

 Ova Odluka bit će objavljena u „Službenom glasniku Međimurske županije“, a primjenjivat će se od 1. siječnja 2021. godine.

SKUPŠTINA MEĐIMURSKE ŽUPANIJE

KLASA: 400-08/20-03/18 PREDSJEDNIK

URBROJ: 2109/1-01-20-01

Čakovec, \_\_\_\_\_\_\_\_\_\_\_\_ 2020. Mladen Novak, dipl.ing.

**O B R A Z L O Ž E N J E**

**uz Prijedlog odluke o izvršavanju Proračuna Međimurske županije za 2021. godinu**

U skladu s člankom 14. Zakona o proračunu („Narodne novine“ broj 87/08, 136/12 i 15/15), jedinica lokalne i područne (regionalne) samouprave dužna je donijeti odluku o izvršavanju proračuna. Odlukom se propisuju, između ostalog, način i uvjeti izvršenja programa i aktivnosti Proračuna.

Zakon je propisao da se odlukom uređuju i druga značajna područja, posebno zaduživanja i davanje jamstva, upravljanje imovinom i druga pitanja u izvršavanju proračuna. Stoga se uz Prijedlog proračuna Međimurske županije za 2021. godinu predlaže Odluka o izvršavanju Proračuna Međimurske županije za 2021. godinu, kojom se uređuje upravljanje prihodima i izdacima iz Proračuna Međimurske županije, zaduživanje, prava i obveze proračunskim i drugih korisnika, upravljanje financijskom i nefinancijskom imovinom te prava i obveze korisnika proračunskih sredstava, župana, upravnih tijela u izvršavanju Proračuna.

UPRAVNI ODJEL ZA POSLOVE ŽUPANA